12 คำอธิบายและการวิเคราะห์ของฝ่ายจัดการ

คำอธิบายและบทวิเคราะห์ของฝ่ายจัดการในส่วน 12 นี้ได้จัดทำขึ้นจากผลประกอบการของบริษัท
อาร์เอส จำกัด (มหาชน) และบริษัทในเครือ (“บริษัท”)
ตามงบการเงินที่ผ่านการตรวจสอบจากผู้สอบบัญชีสำหรับปี 2547 และ 2548
เพื่อประโยชน์ในการแสดงภาพผลประกอบการโดยรวมของกลุ่มบริษัท โดยได้มีการจัดแบ่งกลุ่มธุรกิจ
ออกเป็น 4 กลุ่ม ได้แก่ ธุรกิจเพลง ธุรกิจสื่อ ธุรกิจผลิตภาพยนตร์ และธุรกิจรับจ้างผลิต
ซึ่งเป็นกลุ่มธุรกิจหลักของบริษัท และอีกหนึ่งกลุ่มธุรกิจสนับสนุน

12.1 ภาพรวมของผลการดำเนินงานที่ผ่านมา

งบการเงินรวมและงบการเงินเฉพาะของบริษัทสำหรับงวด 12 เดือน สิ้นสุดวันที่ 31 ธันวาคม
2548 แสดงผลขาดทุนสุทธิจำนวน 433.1 ล้านบาท เปลี่ยนแปลงแตกต่างปีก่อนจำนวน 301.4
ล้านบาท ซึ่งแสดงผลขาดทุนสุทธิ จำนวน 131.7 ล้านบาทโดยมีสาเหตุหลักดังนี้

รายได้รวมสำหรับปีสิ้นสุดวันที่ 31 ธันวาคม 2548 มีจำนวน 2,747.8 ล้านบาท
เพิ่มขึ้นสุทธิจากปีก่อนจำนวน 369.9 ล้านบาท หรือร้อยละ 15.6 สาเหตุหลักมาจาก

-   รายได้จากการขายโฆษณาเพิ่มขึ้น 328.8 ล้านบาท หรือร้อยละ 73.8 ดังนี้

    -   รายได้จากการประกอบธุรกิจสื่อวิทยุ เพิ่มขึ้น 184.0 ล้านบาท
        เป็นผลจากรายได้ที่เพิ่มขึ้นจากการดำเนินงานของรายการวิทยุ 3 สถานีหลัก ได้แก่ 93
        Cool FM, 106 Life FM และ 88.5 FM.MAX ซึ่งได้รับความนิยมอยู่ในอันดับสูง

    -   รายได้จากการบริหารรายการโทรทัศน์ เพิ่มขึ้น 133.8 ล้านบาท
        สาเหตุหลักมาจากการเพิ่มขึ้นของจำนวนรายการและเวลาออกอากาศสำหรับรายการโทรทัศน์ประเภทอื่นๆ
        ที่ไม่ใช่เพลง เช่น รายการเมืองไทยวาไรตี้, รายการละคร ฯลฯ

-   รายได้ค่าลิขสิทธิ์เพลงและอื่นๆ เพิ่มขึ้น 121.3 ล้านบาท คิดเป็นร้อยละ 36.8 เป็นผลจาก

    -   รายได้ลิขสิทธิ์ภาพยนตร์, เทเลมูฟวี่ และละคร เพิ่มขึ้นสุทธิ 48.4 ล้านบาท
        เป็นผลจากการรับรู้รายได้ที่เพิ่มขึ้นของลิขสิทธิ์ภาพยนตร์ประเภทวีซีดี
        ลิขสิทธิ์จากต่างประเทศ และฟรีทีวี ซึ่งสุทธิจากการลดลงของรายได้ลิขสิทธิ์เทเลมูฟวี่
        ที่หยุดดำเนินการผลิต

    -   การเพิ่มขึ้นของรายได้จากธุรกิจนิวมีเดีย (ริงโทนและการดาวน์โหลด) จำนวน 55.9
        ล้านบาท

-   รายได้จัดคอนเสิร์ตและกิจกรรมการตลาด เพิ่มขึ้น 49.6 ล้านบาท หรือร้อยละ 27.7
    เป็นผลจากปริมาณงานที่เพิ่มขึ้นจากการรุกธุรกิจด้านการจัดการธุรกิจศิลปิน

-   อย่างไรก็ดี รายได้จากการขายสินค้า ลดลง 133.8 ล้านบาท หรือคิดเป็นอัตราร้อยละ 14.4
    สาเหตุหลักมาจากการลดลงของจำนวนอัลบั้มที่วางแผงในปีนี้น้อยกว่าปีก่อน
    ทั้งอัลบั้มเพลงสตริงเดี่ยว และอัลบั้มรวมฮิต (ทั้งเพลงสตริงและเพลงลูกทุ่ง)
    เป็นผลให้ยอดขายสุทธิลดลง

ต้นทุนขายและผลิตเพิ่มขึ้น 133.9 ล้านบาทหรือร้อยละ 7.1
สาเหตุหลักมาจากการเพิ่มขึ้นของเวลาที่เพิ่มขึ้นของค่าเช่าและจำนวนรายการโทรทัศน์
และการเพิ่มขึ้นของรายการวิทยุ และการขยายตัวของธุรกิจสิ่งพิมพ์อย่างไรก็ดี
การเพิ่มขึ้นดังกล่าวสุทธิจากการลดลงของต้นทุนผลิตงานเพลง และต้นทุนภาพยนตร์

ค่าใช้จ่ายในการขายและบริหารเพิ่มขึ้น จำนวน 496.7 ล้านบาท หรือร้อยละ 81.2
สาเหตุหลักมาจากการเพิ่มขึ้นของค่าเผื่อสินค้าล้าสมัยจำนวน 108.7 ล้านบาท
จากการวิเคราะห์สถานการณ์ตลาดในปัจจุบันกับผลิตภัณฑ์ของบริษัทโดยฝ่ายการตลาด พบว่า
สถานการณ์ราคาสินค้าในตลาดได้เปลี่ยนไปจากที่เคยคาดการณ์ไว้เดิมด้วยปัจจัยหลายประการ เช่น
การทำตลาดของคู่แข่ง สินค้าทดแทนที่มีสูงขึ้น
การเปลี่ยนแปลงรสนิยมในการบริโภคสินค้าของผู้บริโภค และเทคโนโลยีใหม่ๆ ฯลฯ
จึงเป็นเหตุให้ราคาที่คาดว่าจะขายได้ต่ำกว่าราคาตามบัญชี ดังนั้น
จึงได้ปรับปรุงบันทึกค่าเผื่อสินค้าล้าสมัยเพิ่มขึ้น สำรองเผื่อการรับคืนสินค้าเพิ่มขึ้น 49.9 ล้านบาท
จากการปรับเปลี่ยนการประมาณการรับคืนใหม่เพื่อให้สอดคล้องกับการรับคืนที่เกิดขึ้นจริง
และค่าเผื่อการด้อยค่าสินทรัพย์ไม่มีตัวตนเพิ่มขึ้น 174.9 ล้านบาท ทั้งลิขสิทธิ์เพลง, ภาพยนตร์
และเทเลมูฟวี่
เพื่อให้สินทรัพย์ที่อยู่ในงบการเงินสะท้อนตามมูลค่าที่คาดว่าจะได้รับคืนในอนาคตตามสภาวะของตลาดในปัจจุบันที่มีการแข่งขันกันสูงมากขึ้น
นอกจากนี้ยังมีการเพิ่มขึ้นของค่าใช้จ่ายเกี่ยวกับพนักงาน ซึ่งเป็นไปตามการขยายงานของบริษัท
ในส่วนของธุรกิจศิลปิน และสิ่งพิมพ์ และการเพิ่มขึ้นของรายจ่ายอื่นๆ ได้แก่
ค่าใช้จ่ายส่งเสริมการขาย และค่านายหน้า ฯลฯ ซึ่งสัมพันธ์กับรายได้ที่สูงขึ้น

หากไม่รวมผลขาดทุนที่เกิดจากการบันทึกตั้งค่าเผื่อสินค้าเสื่อมสภาพ ค่าเผื่อการรับคืนสินค้า
และค่าเผื่อการด้อยค่าสินทรัพย์ไม่มีตัวตน ที่เพิ่มขึ้นในปีนี้
บริษัทจะมีกำไรสุทธิจากการดำเนินงานก่อนรายการดอกเบี้ยจ่ายและภาษีเงินได้ 28.2 ล้านบาท

12.2 ผลการดำเนินงานที่ผ่านมาของแต่ละกลุ่มธุรกิจ

ในปี 2548, 2547 และ 2546 บริษัทมีรายได้ซึ่งสามารถจำแนกตามกลุ่มธุรกิจต่างๆ ได้ดังนี้

 (หน่วย : ล้านบาท)

[]

รายได้ตามกลุ่มธุรกิจต่าง ๆ สามารถจัดเป็นสัดส่วนต่อรายได้รวมดังนี้

(ร้อยละ)

[]

ที่มา : ฝ่ายจัดการของบริษัทฯ
ได้นำงบการเงินมาจัดประเภทรายการใหม่ตามโครงสร้างรายได้ของกลุ่มธุรกิจ

กลุ่มธุรกิจเพลง

ภาพรวมรายได้ในกลุ่มธุรกิจเพลงลดลงจากปีก่อนจำนวน 11.3 ล้านบาท (หรือร้อยละ 0.8)
จากเดิม 1,357.5 ล้านบาทในปี 2547 เป็น 1,346.2 ล้านบาท ในปี 2548
โดยมีสาเหตุหลักดังนี้

-   การลดลงของรายได้จากการขายสินค้าเพลง 117.1 ล้านบาท หรือร้อยละ 13.2
    จากการลดลงของจำนวนอัลบั้มที่วางจำหน่าย รวมถึงปริมาณที่วางแผงในปีนี้น้อยกว่าปีก่อน
    เนื่องจากบริษัทมีการควบคุมคุณภาพของงานเพลงมากขึ้น
    อีกทั้งควบคุมปริมาณสินค้าที่ออกสู่ตลาดไม่ให้มากเกินไป
    เพื่อไม่ก่อให้เกิดผลกระทบเกี่ยวกับสินค้าคงเหลือที่จะตามมาในภายหลัง
    โดยในปีนี้บริษัทมีการออกอัลบั้มเพลงสตริงและลูกทุ่งเดี่ยวจำนวนรวม 92 อัลบั้ม (ปี 47
    จำนวน 109 อัลบั้ม) อัลบั้มรวมฮิตจำนวนรวม 83 อัลบั้ม (ปี 47 จำนวน 125 อัลบั้ม)
    จากการควบคุมคุณภาพงานเพลงและควบคุมปริมาณของสินค้าที่ผลิตและวางจำหน่ายดังกล่าวเป็นผลให้ในปีนี้
    บริษัทมียอดขาย (gross) และยอดรับคืนลดลงจากปีก่อนร้อยละ 8.2 และร้อยละ 4.9
    ตามลำดับ ส่งผลให้เกิดการลดลงของรายได้สุทธิจากการขายสินค้า อย่างไรก็ดี
    บริษัทยังคงมีรายได้หลักจากการขายเทป ซีดี วีซีดี ซึ่งคิดเป็นสัดส่วนร้อยละ 57.0
    ของรายได้จากกลุ่มธุรกิจเพลงทั้งหมด โดยบริษัทสามารถจำหน่ายเทป ซีดี วีซีดี
    โดยมีสัดส่วนรายได้จากการจำหน่ายคิดเป็นร้อยละ 7.4 สำหรับเทป(ปี 47:ร้อยละ 15.6),
    ร้อยละ 21.2 สำหรับซีดี (ปี 47:ร้อยละ 26.6), ร้อยละ 71.5 สำหรับวีซีดี (ปี
    47:ร้อยละ 57.8)

-   ถึงแม้ว่ารายได้จากการขายสินค้าเพลงลดลง แต่บริษัทยังคงมีรายได้เพิ่มขึ้นจากรายได้ลิขสิทธิ์
    72.9 ล้านบาท หรือร้อยละ 29.4 ซึ่งมาการเพิ่มขึ้นของธุรกิจนิวมีเดีย (Ringtone) ร้อยละ
    42.3. และการเพิ่มขึ้นของรายได้จากการจัดเก็บลิขสิทธิ์ ร้อยละ 9.7

-   นอกจากนี้ รายได้ในกลุ่มธุรกิจเพลงยังประกอบด้วย รายได้คอนเสิร์ตและกิจกรรมการตลาด
    รายได้จากการขายโฆษณา (สปอนเซอร์เกี่ยวกับผลิตภัณฑ์เพลง) ซึ่งคิดเป็นสัดส่วนร้อยละ
    17.0 และร้อยละ 0.8 ตามลำดับของรายได้จากกลุ่มธุรกิจเพลงทั้งหมด

กลุ่มธุรกิจสื่อ

ภาพรวมรายได้ในกลุ่มธุรกิจสื่อเพิ่มขึ้นจากปีก่อนจำนวน 397.2 ล้านบาท (หรือร้อยละ 92.1)
จากเดิม 431.2 ล้านบาทในปี 2547 เป็น 828.3 ล้านบาท ในปี 2548
โดยมีรายได้หลักมาจากรายได้ค่าโฆษณา ซึ่งมีสัดส่วนร้อยละ 92.2
ของรายได้จากกลุ่มธุรกิจสื่อทั้งหมด โดยแบ่งที่มาของรายได้ในกลุ่มธุรกิจสื่อได้ดังนี้

-   รายได้จากธุรกิจสื่อโทรทัศน์ เพิ่มขึ้น 133.8 ล้านบาท (หรือร้อยละ 48.9) จาก 273.9
    ล้านบาทในปี 2547 เป็น 407.7 ล้านบาท ในปี 2548
    เนื่องจากมีการเพิ่มขึ้นของเวลาที่ออกอากาศมากกว่าปีก่อน โดย ณ วันที่ 31 ธันวาคม 2548
    บริษัทมีจำนวนนาทีที่ออกอากาศต่อสัปดาห์เพิ่มขึ้น 125 นาที จาก 1,595 นาทีต่อสัปดาห์ในปี
    2547 เป็น 1,720 นาทีต่อสัปดาห์ ในปี 2548

-   รายได้จากธุรกิจสื่อวิทยุ เพิ่มขึ้น 184.0 ล้านบาท (หรือร้อยละ 130.0) จาก 141.6
    ล้านบาทในปี 2547 เป็น 325.6 ล้านบาท ในปี 2548
    สาเหตุมาจากการดำเนินงานของคลื่นวิทยุหลัก ดังนี้

    -   คลื่น 88.5 FM. MAX เป็นคลื่นที่ได้รับความนิยมต่อเนื่องจากปี 2547
        อีกทั้งในระหว่างปีบริษัทได้มีการปรับเปลี่ยนรูปแบบรายการให้เป็นที่นิยมในหมู่ผู้ฟังที่เป็นกลุ่มวัยรุ่น
        (Teenage) มากขึ้น
        โดยเน้นการเปิดเพลงฮิตทั้งเพลงไทยและเพลงสากลที่กำลังนิยมในขณะนั้น
        (ภายใต้สโลแกน maximum of hit)

    -   คลื่น 93 Cool FM. เป็นคลื่นที่ได้รับความนิยมสูงขึ้น
        โดยคงความเป็นคลื่นที่ได้รับความนิยมในอันดับสูงสุดของกลุ่ม Easy - listening
        โดยบริษัทได้ใช้กลยุทธ์ทางการตลาด คือ การเปิดเพลงฟังต่อเนื่องโดยไม่มีโฆษณา
        และเน้นเพลงไทยที่ได้รับความนิยมทั้งในอดีต และปัจจุบัน (ภายใต้สโลแกน Fifty
        minutes music long play)

    -   คลื่น 106 Life FM. บริษัทได้เริ่มบริหารคลื่นในไตรมาส 3/47
        โดยใช้กลยุทธ์ในการเปิดเพลงเพื่อชีวิต แต่ในระหว่างปี 48 เป็นต้นมา
        ได้ปรับเปลี่ยนรูปแบบรายการเป็น lite rock less talk
        โดยเน้นกลุ่มผู้ฟังชายในวัยทำงาน
        โดยเปิดเพลงร็อกทั้งเพลงไทยและเพลงสากลที่ได้รับความนิยมทั้งในอดีต และปัจจุบัน
        ส่งผลให้รายได้ในปี 48 เพิ่มสูงขึ้น

    -   คลื่น FM. 90 บริษัทได้เริ่มบริหารคลื่นตั้งแต่ต้นปี 2548 เป็นต้นมา
        จากเดิมได้ดำเนินการในรูปแบบรายการเพลงไทยลูกทุ่งในนาม “ลูกทุ่งฮิต”
        แต่ต่อมาได้ร่วมบริหารและร่วมดำเนินงานกับบริษัทพันธมิตรในธุรกิจ
        และได้เปลี่ยนรูปแบบรายการเป็นเพลงไทยสากล ตั้งแต่ปลายไตรมาส 1/48 เป็นต้นมา

-   รายได้จากธุรกิจสื่อสิ่งพิมพ์ เพิ่มขึ้น 20.6 ล้านบาท จาก 9.6 ล้านบาทในปี 2547 เป็น
    30.2 ล้านบาท ในปี 2548 ทั้งรายได้จากการจำหน่ายและรายได้จากการโฆษณา
    สาเหตุหลักมาจากการขยายธุรกิจสื่อสิ่งพิมพ์ไปในนิตยสาร “BOSS”
    รวมถึงการออกหัวนิตยสารผู้หญิงเพิ่ม ได้แก่ “front mini” และ “front frame”
    อีกทั้งหัวหนังสือพิมพ์รายวัน ได้แก่ “dara daily” อีกด้วย ส่งผลให้รายได้ในปี 2548
    ขยายตัวเพิ่มขึ้นจากปีก่อน

กลุ่มธุรกิจภาพยนตร์

ภาพรวมรายได้ในกลุ่มธุรกิจภาพยนตร์เพิ่มขึ้นจากปีก่อนจำนวน 39.8 ล้านบาท (หรือร้อยละ 19.9)
จากเดิม 200.4 ล้านบาทในปี 2547 เป็น 240.2 ล้านบาท ในปี 2548
โดยในปีนี้บริษัทมีภาพยนตร์ที่นำออกฉายในโรงภาพยนตร์ ทั้งสิ้น 5 เรื่อง ได้แก่เรื่อง
จอมขมังเวทย์, เดอะเมีย, พยัคฆ์ร้ายส่ายหน้า, อหิงสา และเพราะรักครับผม
ซึ่งก่อให้เกิดรายได้จากโรงภาพยนตร์เพิ่มขึ้นจากปีก่อนร้อยละ 17.9 อย่างไรก็ดี
ในปีนี้บริษัทได้มีการรับรู้รายได้จากภาพยนตร์ที่เคยนำออกฉายในปีก่อนๆ รวมถึงปีนี้
ก่อให้เกิดรายได้สำหรับช่องทางวีซีดีเพิ่มขึ้นในอัตราร้อยละ 18.4,
ลิขสิทธิ์ฟรีทีวีและลิขสิทธิ์ต่างประเทศเพิ่มขึ้น ในอัตราร้อยละ 208.0

กลุ่มธุรกิจรับจ้างผลิต

ภาพรวมรายได้ในกลุ่มธุรกิจรับจ้างผลิตลดลงจากปีก่อนจำนวน 10.2 ล้านบาท (หรือร้อยละ 3.1)
จากเดิม 324.5 ล้านบาทในปี 2547 เป็น 314.3 ล้านบาท ในปี 2548
โดยมีสาเหตุหลักจากการขายบริษัท ถ่ายสะดวก จำกัด ในต้นไตรมาสที่ 2/48
เป็นผลให้รายได้จากการรับจ้างผลิตภาพยนตร์โฆษณาลดลงจากปีก่อนถึง 39.1 ล้านบาท อย่างไรก็ดี
ในระหว่างปี 2548 บริษัทได้มีการรับรู้รายได้จากงานโครงการราชการเพิ่มขึ้น 25.2 ล้านบาท
เนื่องจากงานที่ส่งมอบมีมูลค่าโดยเฉลี่ยสูงกว่าปีก่อน

12.3 ฐานะการเงิน

12.3.1 สินทรัพย์

12.3.1.1 ส่วนประกอบของสินทรัพย์

ปี 2548

ณ วันที่ 31 ธันวาคม 2548 บริษัทมีสินทรัพย์รวมทั้งสิ้น 1,861.3 ล้านบาท ลดลงจากปีก่อน 498.6
ล้านบาท หรือ ร้อยละ 21.1 โดยมีสาเหตุหลักดังนี้

- สินทรัพย์หมุนเวียนรวมลดลง 281.2 ล้านบาท หรือ ร้อยละ 16.9 จากเดิม 2,359.9 ล้านบาท
ในปี 2547 เป็น 1,382.1 ล้านบาท ในปี 2548
โดยมีสาเหตุหลักมาจากการลดลงของสินค้าคงเหลือสุทธิ 263.5 ล้านบาท หรือร้อยละ 50.4
จากการควบคุมปริมาณสินค้าที่ผลิตไม่ให้มีมากเกินไปเพื่อไม่เกิดผลกระทบจากการรับคืนสินค้า
รวมถึงการระบายสินค้าที่ค้างนานเกินปีในรูปแบบการขายโปรโมชั่น
ส่งผลให้ยอดคงเหลือของสินค้าลดลงเป็นจำนวนมาก
อีกทั้งในระหว่างปีบริษัทได้บันทึกค่าเผื่อสินค้าล้าสมัยเพิ่มขึ้นจำนวน 115.9 ล้านบาท

- สินทรัพย์ไม่หมุนเวียนลดลงจากปีก่อน 217.4 ล้านบาท หรือ ร้อยละ 31.2 จากเดิม 696.6
ล้านบาทในปี 2547 เป็น 479.2 ล้านบาทในปี 2548
สาเหตุหลักมาจากการลดลงของสินทรัพย์ไม่มีตัวตนสุทธิ 174.4 ล้านบาท หรือร้อยละ 70.1
เนื่องจากบริษัทมีการปรับเปลี่ยนนโยบายบัญชีใหม่สำหรับลิขสิทธิ์ภาพยนตร์ (ตั้งแต่ไตรมาส 3/48
เป็นต้นไป) เป็นผลให้ลิขสิทธิ์ภาพยนตร์ที่เพิ่มขึ้นในปีนี้ลดลงจากปีก่อน
อีกทั้งบริษัทได้มีการพิจารณาบันทึกค่าเผื่อการด้อยค่าสำหรับลิขสิทธิ์ต่างๆ เพิ่มขึ้นถึง 206.4 ล้านบาท
ดังนั้น จึงเป็นสาเหตุหลักที่ทำให้ภาพรวมของสินทรัพย์ไม่หมุนเวียนลดลง

12.3.1.2 คุณภาพของสินทรัพย์

ค่าเผื่อการด้อยค่าของสินทรัพย์

ณ วันที่ 31 ธันวาคม 2548 บริษัทได้พิจารณาค่าเผื่อการด้อยค่าของสินทรัพย์ ดังนี้

- ค่าเผื่อหนี้สงสัยจะสูญ-ลูกหนี้การค้า

บริษัทได้พิจารณาบันทึกค่าเผื่อหนี้สงสัยจะสูญสำหรับลูกหนี้การค้าเพิ่มขึ้นจำนวน 20.8 ล้านบาท
จากเดิม 17.2 ล้านบาทในปี 2547 เป็น 38.0 ล้านบาทในปี 2548
เพื่อสะท้อนความเสี่ยงจากลูกหนี้ที่คาดว่าจะไม่ได้รับชำระ
โดยในปีนี้บริษัทได้พิจารณาตั้งค่าเผื่อหนี้สงสัยจะสูญให้รัดกุมยิ่งขึ้น
โดยใช้วิธีการพิจารณามูลหนี้ของลูกหนี้รายตัวที่มีแนวโน้มจะมีปัญหาในการจ่ายชำระ
และมีปัญหาในการติดตามทวงถามหนี้
ซึ่งมูลหนี้ที่จะนำมาใช้รวมในการพิจารณานั้นจะครอบคลุมถึงหนี้ทั้งหมดที่ลูกหนี้รายนั้นมีต่อบริษัท
จะเห็นได้ว่า จากภาพรวมในงบการเงิน
บริษัทได้พิจารณาตั้งค่าเผื่อหนี้สงสัยจะสูญครอบคลุมเกินมูลหนี้ที่ค้างชำระมากกว่า 12 เดือนขึ้นไปแล้ว
อย่างไรก็ดี บริษัทได้มีการติดตามทวงถามหนี้จากลูกหนี้อย่างเคร่งครัด
และมีการทบทวนค่าเผื่อหนี้สงสัยจะสูญในทุกงวดบัญชีอย่างสม่ำเสมอ
เพื่อให้มูลหนี้ที่คงเหลือในงบการเงินมีมูลค่าสะท้อนตามมูลหนี้ที่คาดว่าจะได้รับ

- ค่าเผื่อมูลค่าสินค้าที่ลดลง-สินค้าคงเหลือ

บริษัทได้พิจารณาบันทึกค่าเผื่อการด้อยค่าของสินค้าคงเหลือเพิ่มขึ้น 115.9 ล้านบาท จากเดิม 99.6
ล้านบาทในปี 2547 เป็น 215.5 ล้านบาทในปี 2548
เพื่อลดความเสี่ยงจากการที่ราคาตามบัญชีของสินค้าค้าคงเหลือที่แสดงในงบการเงินมีมูลค่าสูงกว่ามูลค่าสุทธิที่จะได้รับหรือที่จะได้รับประโยชน์จากการใช้
โดยใช้วิธีการพิจารณาความเพียงพอของค่าเผื่อฯ
จากส่วนต่างของราคาทุนเปรียบเทียบกับราคาที่คาดว่าจะขายได้ หรือมูลค่าที่คาดว่าจะได้รับคืน
ควบคู่ไปกับการประมาณราคาสินค้าโดยพิจารณาจากอายุของสินค้านับจากวันวางแผง จะเห็นได้ว่า
จากภาพรวมในงบการเงิน บริษัทได้พิจารณาตั้งค่าเผื่อฯ คิดเป็นร้อยละ 45.4 ของสินค้าคงเหลือ
ซึ่งสูงกว่าปีก่อนถึงร้อยละ 29.5 นอกจากนี้ ตั้งแต่ปี 2548 เป็นต้นไป
บริษัทได้มีการปรับเปลี่ยนนโยบายทางการตลาดใหม่
โดยการลดปริมาณการวางแผงของอัลบั้มที่วางจำหน่ายลงให้พอดีกับความต้องการของตลาดมากยิ่งขึ้น
เพื่อไม่ให้มีสินค้าคงค้างอยู่ในคลังสินค้ามากเกินไป
และได้มีการทบทวนมูลค่าสุทธิที่คาดว่าจะได้รับสำหรับสินค้าคงเหลือดังกล่าวอย่างสม่ำเสมอในทุกงวดบัญชีเพื่อให้สินค้าที่คงเหลือในงบการเงินสะท้อนตามมูลค่าที่คาดว่าจะขายได้ตามเศรษฐกิจหรือตลาดที่เปลี่ยนแปลงไป

- ค่าเผื่อการลดมูลค่า-สินทรัพย์ไม่มีตัวตน

บริษัทได้พิจารณาบันทึกค่าเผื่อการด้อยค่าของสินทรัพย์ไม่มีตัวตนเพิ่มขึ้น 206.4 ล้านบาท จากเดิม
37.4 ล้านบาทในปี 2547 เป็น 243.8 ล้านบาท
เพื่อลดความเสี่ยงจากการที่ราคาตามบัญชีของสินทรัพย์ไม่มีตัวตนที่แสดงในงบการเงินมีมูลค่าสูงกว่ามูลค่าที่คาดว่าจะได้รับคืนตามประโยชน์เชิงเศรษฐกิจที่คาดว่าจะได้รับในอนาคต
โดยวิธีการพิจารณาความเพียงพอของค่าเผื่อฯแยกเป็นแต่ละประเภท ได้ดังนี้

  - ลิขสิทธิ์มาสเตอร์เทปเพลง :
  เนื่องจากมูลค่าของลิขสิทธิ์เพลงขึ้นอยู่กับความนิยมที่มีต่อศิลปินและโอกาสที่จะนำเนื้อร้องและทำนองเพลงมาผลิตและจำหน่ายหรือหารายได้ในรูปแบบต่างๆได้ในอนาคต
  ซึ่งภายใต้สมมติฐานที่ว่า หากอัลบั้มที่ได้รับความนิยมในระดับสูงกว่า
  ย่อมจะมีแนวโน้มในการหารายได้ในรูปแบบต่างๆ
  ได้เป็นระยะเวลานานกว่าและจำนวนมากกว่าอัลบั้มที่ได้รับความนิยมต่ำกว่าตามลำดับ
  เป็นเหตุให้เชื่อว่า
  ประโยชน์เชิงเศรษฐกิจที่คาดว่าจะได้รับในอนาคตขึ้นอยู่ความนิยมของผู้บริโภคที่มีต่อสินค้าแต่ละอัลบั้ม
  ดังนั้น บริษัทจึงได้มีการจัดเกรดตามความนิยมแต่ละอัลบั้มสำหรับลิขสิทธิ์มาสเตอร์เพลงดังกล่าว
  เพื่อนำมาพิจารณาประโยชน์เชิงเศรษฐกิจที่คาดว่าจะได้รับคงเหลือ
  และบันทึกค่าเผื่อการด้อยค่าสำหรับอัลบั้มที่มีมูลค่าที่คาดว่าจะได้รับคืนต่ำกว่ามูลค่าสุทธิทางบัญชี
  เป็นผลให้ในปีนี้บริษัทบันทึกค่าเผื่อการลดมูลค่าลิขสิทธิ์เพลงเพิ่มขึ้นจำนวน 69.6
  ล้านบาททั้งจำนวน ดังนั้น ณ สิ้นปี 2548 ลิขสิทธิ์มาสเตอร์เทปเพลงจึงมีมูลค่าคงเหลือสุทธิเพียง
  44.6 ล้านบาท จากเดิม 91.9 ล้านบาท

  - ลิขสิทธิ์ภาพยนตร์ :
  เนื่องจากประโยชน์เชิงเศรษฐกิจที่คาดว่าจะได้รับในอนาคตของลิขสิทธิ์ภาพยนตร์
  โดยมากมาจากการขายลิขสิทธิ์ในต่างประเทศ ซึ่งมีปัจจัยที่มากระทบค่อนข้างมากและหลากหลาย
  ประกอบกับในช่วงที่ผ่านมา ราคาขายสิทธิ์ภาพยนตร์ในต่างประเทศเริ่มมีแนวโน้มที่ลดลง ดังนั้น
  บริษัทจึงได้พิจารณาค่าเผื่อฯ ตามมูลค่าที่คาดว่าจะได้รับคงเหลือ
  พร้อมทั้งเปลี่ยนแปลงนโยบายบัญชีใหม่ ตามที่กล่าวมาแล้วข้างต้น จะเห็นได้ว่า
  ในปีนี้บริษัทบันทึกค่าเผื่อการลดมูลค่าลิขสิทธิ์ภาพยนตร์เพิ่มขึ้นจำนวน 139.7 ล้านบาททั้งจำนวน
  ดังนั้น ณ สิ้นปี 2548 ลิขสิทธิ์ภาพยนตร์จึงมีมูลค่าคงเหลือสุทธิเพียง 14.8 ล้านบาท จากเดิม
  145.0 ล้านบาท

ลูกหนี้

ยอดลูกหนี้การค้าและตั๋วเงินรับสำหรับงบการเงินรวม ณ วันที่ 31 ธันวาคม 2546, 2547 และ
2548 แยกตามอายุหนี้ที่ค้างชำระได้ดังนี้ :-

(ล้านบาท)

  ------------------------------------------------------------------------
                                    ปี 2546       ปี 2547       2548
  --------------------------------- ------------ ------------ ------------
  ลูกหนี้การค้าและตั๋วเงินรับ                                         

  ยังไม่ถึงกำหนดชำระ                   314.1        382.0        471.3

  ค้างชำระ                                                     

  น้อยกว่า 3 เดือน                     106.8        207.7        160.6

  3-6 เดือน                          43.2         21.9         29.0

  6-12 เดือน                         4.4          39.8         13.8

  มากกว่า 12 เดือน ขึ้นไป               4.8          36.6         33.7

  รวม                               473.3        688.0        708.4

  หัก ค่าเผื่อหนี้สงสัยจะสูญ                (2.3)        (17.2)       (38.0)

  ลูกหนี้การค้าและตั๋วเงินรับ-สุทธิ           471.0        670.8        670.4
  ------------------------------------------------------------------------

ณ วันที่ 31 ธันวาคม 2546 , 2547 และ 2548
ในภาพรวมบริษัทมีลูกหนี้การค้าและตั๋วเงินรับจากบุคคลหรือนิติบุคคลภายนอกรวมสุทธิ 471.0 ,
670.8 และ 670.4 ล้านบาท ตามลำดับ โดยส่วนใหญ่เป็นลูกหนี้การค้าจากกิจกรรมการค้าปกติ
ซึ่งบริษัทอาจมีข้อตกลงในการเรียกเก็บล่วงหน้าบางส่วน หรือ
ให้เครดิตเทอมซึ่งโดยเฉลี่ยอยู่ในระยะเวลา 60 - 90 วัน
ขึ้นอยู่กับประเภทของสินค้าหรือบริการที่ให้ หากพิจารณาจากอายุลูกหนี้ในตารางข้างต้นจะเห็นว่า
ระยะเวลาการค้างชำระของลูกหนี้โดยส่วนใหญ่เป็นไปตามระยะเวลาการให้สินเชื่อของบริษัท
บริษัทได้บันทึกค่าเผื่อหนี้สงสัยจะสูญ โดยพิจารณาจากลูกหนี้ที่มีปัญหาและคาดว่าจะเก็บเงินไม่ได้

12.3.2 สภาพคล่อง

12.3.2.1 กระแสเงินสด

สำหรับปีสิ้นสุดวันที่ 31 ธันวาคม 2548 บริษัทมีเงินสดและรายการเทียบเท่าเงินสดลดลง 10.5
ล้านบาท โดยเป็นผลจากการมีเงินสดสุทธิจากกิจกรรมดำเนินงานเพิ่มขึ้น 254.6 ล้านบาท
เงินสดสุทธิจากกิจกรรมลงทุนลดลง 118.3 ล้านบาท และเงินสดสุทธิจากกิจกรรมจัดหาเงินลดลง
146.8 ล้านบาท

การเพิ่มขึ้นของเงินสดสุทธิจากกิจกรรมดำเนินงานมีสาเหตุหลักมาจากการที่บริษัทสามารถบริหารสินค้าคงเหลือได้ดีขึ้นทำให้สินค้าคงเหลือลดลง
146.7 ล้านบาท
ในขณะที่เงินสดสุทธิจากกิจกรรมลงทุนส่วนใหญ่เกิดจากการซื้ออุปกรณ์และเครื่องใช้สำนักงาน
เป็นจำนวน 68.0 ล้านบาท และจากการซื้อ/โอนลิขสิทธิ์เพิ่มสุทธิจากการตัดจ่าย จำนวน 64.7
ล้านบาท ส่วนเงินสดสุทธิใช้ไปในกิจกรรมจัดหาเงิน
เกิดจากการที่บริษัทจ่ายชำระคืนหนี้เงินกู้ยืมจากสถาบันการเงินสุทธิจากการเพิ่มขึ้นของหนี้เงินกู้จำนวน
148.0 ล้านบาท

12.3.2.2 อัตราส่วนสภาพคล่องที่สำคัญ

+-------------------------------------+----------+----------+----------+
|                                     | ปี 2546   | ปี 2547   | ปี 2548   |
+-------------------------------------+----------+----------+----------+
| อัตราส่วนสภาพคล่อง (เท่า)               | 2.3      | 1.71     |   1.53   |
+-------------------------------------+----------+----------+----------+
| อัตราส่วนสภาพคล่องหมุนเร็ว (เท่า)         | 0.96     | 0.95     |   1.03   |
+-------------------------------------+----------+----------+----------+

อัตราส่วนสภาพคล่องของบริษัทลดลงเล็กน้อยจาก 1.71 เท่าในปี 2547 เป็น 1.53 เท่าในปี
2548 อย่างไรก็ตาม บริษัทไม่มีปัญหาสภาพคล่องในการจ่ายชำระหนี้ระยะสั้นแต่อย่างใด

12.3.3 แหล่งที่มาของเงินทุน

12.3.3.1 หนี้สิน

+------------------------------------+----------+----------+---------+
|                                    | ปี 2546   | ปี 2547   | ปี 2548  |
+------------------------------------+----------+----------+---------+
| อัตราส่วนหนี้สินต่อส่วนของผู้ถือหุ้น (เท่า)     | 0.47     | 0.70     |   0.95  |
+------------------------------------+----------+----------+---------+
|                                    |          |          |         |
+------------------------------------+----------+----------+---------+

ถึงแม้ว่าในปี 48 บริษัทมีการจ่ายชำระคืนหนี้เงินกู้เป็นจำนวนเงินสุทธิ 148.0 ล้านบาท
แต่จากการที่บริษัทมีการบันทึกค่าเผื่อต่างๆ เพิ่มขึ้นเป็นจำนวนมากในปีนี้
เป็นผลให้ส่วนของผู้ถือหุ้นลดลงจากปีก่อน
จึงมีผลทำให้บริษัทมีอัตราส่วนหนี้สินต่อส่วนของผู้ถือหุ้นเพิ่มขึ้นเล็กน้อยจาก 0.7 เท่าในปี 2547 เป็น
0.95 เท่า ในปี 2548

12.3.3.2 อัตราส่วนความสามารถชำระดอกเบี้ยและภาระผูกพัน

  ------------------------------------ ----------- ----------- ----------
                                       ปี 2546      ปี 2547      ปี 2548

  อัตราส่วนชำระดอกเบี้ย (เท่า)              (12.90)     3.93        44.96

  อัตราส่วนความสามารถชำระภาระผูกพัน (เท่า)  (0.53)      (0.03)      0.87
  ------------------------------------ ----------- ----------- ----------

อัตราส่วนชำระดอกเบี้ย และอัตราส่วนความสามารถชำระภาระผูกพัน เพิ่มขึ้นจากเดิม 3.93 เท่า
และ (0.03) เท่า ตามลำดับในปี 2547 เป็น 44.96 เท่า และ 0.87 เท่า ตามลำดับในปี
2548
แสดงให้เห็นว่าบริษัทมีความสามารถในการชำระดอกเบี้ยและภาระผูกพันได้มากขึ้นเมื่อเทียบกับปีก่อน
อีกทั้งในปีนี้บริษัทมีภาระดอกเบี้ยจ่ายลดลงจากการจ่ายชำระคืนหนี้เงินกู้ยืม

12.4 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

-ไม่มี-

12.5 ค่าบริการวิชาชีพ

1)  ค่าตอบแทนจากการสอบบัญชี (Audit Fee)

  กลุ่มบริษัทจ่ายค่าตอบแทนการสอบบัญชี สำหรับปี 2548 เป็นจำนวนรวมทั้งสิ้น 3.2 ล้านบาท

2)  บริการอื่น (Non-Audit Fee)

  ไม่มี